erhwenkuo/poetry-chinese-zhtw huggingface dataset:
滿庭芳
作者：趙長卿（宋）

晚色沈沈，雨聲寂莫，夜寒初凍雲頭。曉來階砌，一捻冷光浮。目斷江天靄靄，低迷映、綠竹修修。多才客，高吟柳絮，還更上層樓。烹茶，新試水，人間清楚，物外遨遊。勝似他、銷金暖帳情柔。細看流風迥舞，終日價、淺酌輕謳。醺醺地，美人翻曲，消盡古今愁。
御街行
作者：趙長卿（宋）

晚來無奈傷心處。見紅葉、隨風舞。解鞍還向亂山深，黃昏後、不成情緒。先來離恨，打疊不下，天氣還悽楚。風兒住後雲來去。裝撰些兒雨。無眠託首對孤燈，好語向誰分付。從來煩惱，嚇得膽碎，此度難擔負。
有有令
作者：趙長卿（宋）

前山減翠。疏竹度輕風，日移金影碎。還又年華暮，看看是、新春至。那更堪、有個人人，似花似玉，溫柔伶俐。準擬。恩情忔戲。拈弄上、則人難比。我也埋根豎柱，你也爭些氣。大家一捺頭地。美中更美。廝守定、共伊百歲。
攤破醜奴兒・採桑子
作者：趙長卿（宋）

樹頭紅葉飛都盡，景物淒涼。秀出群芳。又見江梅淺淡妝。也囉，真個是、可人香。蘭魂蕙魄應羞死，獨佔風光。夢斷高堂。月送疏枝過女牆。也囉，真個是、可人香。
臨江仙
作者：趙長卿（宋）

日欲低時江景好，暮山紫翠重重。釣筒收盡碧潭空。一船霜夜月，兩岸荻花風。遙憶暖春新向火，黃昏下了簾櫳。水村漁浦艤孤篷。單衾愁夢斷，無夢轉愁濃。
南歌子
作者：趙長卿（宋）

霜結凝寒夜，星輝識曉晴。蘭膏重剔且教明。為照梢頭香縷、一絲輕。坐久看看困，新詞綴未成。梅花燻得酒初醒。更向耳邊低道、月三更。
永遇樂
作者：趙長卿（宋）

宵露珠零，濺冰花薄，凝瑞偏早。月練輕翻，風刀碎剪，青女呈纖巧。微丹楓纈，低摧蕉尾，不覺半池蓮倒。最好是、千林橘柚，輕黃一村封了。佳人指冷，暗驚羅幕，一夜斜飛多少。怕倚銀屏，愁看玉砌，金菊鮮鮮曉。傷嗟傅粉，佳期還未，何處冷沾衣透。爭知人、臨鸞試罷，與梅共瘦。
玉蝴蝶
作者：趙長卿（宋）

片片空中剪水，巧妝春色，照耀江湖。漸覺花球轉柳，莢陣飛榆。散銀盃、時時逐馬。翻縞帶、一一隨車。遍簾隅。寒生冰箸，光剖明珠。應須。淺斟低唱，氈垂紅帳，獸爇金爐。更向高樓，縱觀吟醉謝娘扶。靜時聞、竹聲巖谷，漫不見、禽影江湖。盡躊躇。歌闌寶玉，賦就相如。
瀟湘夜雨・滿庭芳
作者：趙長卿（宋）

斜點銀缸，高擎蓮炬，夜寒不奈微風。重重簾幕掩堂中。香漸遠、長煙嫋穟，光不定、寒影搖紅。偏奇處，當庭月暗，吐焰如虹。紅裳呈豔麗，□娥一見，無奈狂縱。試煩他纖手，捲上紗龍。開正好、銀花照夜，堆不盡、金粟凝空。叮嚀語，頻將好事，來報主人公。
念奴嬌
作者：趙長卿（宋）

據爐肅坐，聽瓶笙、別有天然宮徵。紙帳屏山渾不俗，寫出江南煙水。檠短燈青，灰閒香軟，所欠惟梅矣。風飛無定，數聲時顫窗紙。試問夜已何其，呼童起看，月上東牆未。天外忽聞徵雁過，還把音書來寄。短笠埋煙，輕蓑鳴雨，已辦徵船計。放教歸去，故鄉江上魚美。
攤破醜奴兒・採桑子
作者：趙長卿（宋）

又是兩分攜。憔悴損、看怎醫治。煙村一帶寒紅繞，悲風紅葉，殘陽暮草，還似年時。愁緒暗猶夷。謾屈指、數遍歸期。短檠燈燼無人問，此時只有，窗前素月，剛伴相思。
柳梢青
作者：趙長卿（宋）

雲暗天低。楓林凋翠，寒雁聲悲。茅店兒前，竹籬巴後，初見橫枝。盈盈粉面香肌。記月榭、當年見伊。有恨難傳，無腸可斷，立馬多時。
祝英臺近
作者：趙長卿（宋）

記臨歧，銷黯處。離恨慘歌舞。恰是江梅，開遍小春暮。斷腸一曲金衣，兩行玉箸，酒闌後、欲行難去。惡情緒。因念錦幄香奩，別來負情素。冷落深閨，知解怨人否。料應寶瑟慵彈，露華懶傅，對鸞鏡、終朝凝佇。
點絳唇
作者：趙長卿（宋）

瓦溼鴛鴦，夜深霜重江風冷。月華明映。清浸梅梢粉。漏斷寒濃，惹起當年恨。君休問。雁飛欲盡。沒個南來信。
點絳唇
作者：趙長卿（宋）

當日相逢，枕衾清夜紗窗冷。翠梅低映。汗溼香腮粉。美滿風情，結下無窮恨。憑誰問。此心難盡。說與他爭信。
點絳唇
作者：趙長卿（宋）

雲霽山橫，翠濤擁起千重恨。砌成愁悶。那更梅花褪。鳳管雲笙，無不縈方寸。叮嚀問。淚痕羞慍。界破香腮粉。
柳梢青
作者：趙長卿（宋）

千林落葉聲聲悲。聽悽慘、江皋雁飛。難似玉肌，總驚花貌，壓倒芳菲。香心吐盡因誰。料調鼎、工夫易期。休唱陽關，莫歌白雪，雨淚沾衣。
西江月
作者：趙長卿（宋）

背日猶餘殘雪，向陽初綻紅梅。臘寒那事更相宜。醉了還醒又醉。堪笑多愁早老，管他閒是閒非。對花酌酒兩忘機。唱個哩囉囉哩。
眼兒媚
作者：趙長卿（宋）

一鉤新月照西樓。清夜思悠悠。那堪更被，徵鴻嘹唳，絆惹離愁。倚欄不語情如醉，都總寄眉頭。從前只為，惜他伶俐，舉措風流。
別怨
作者：趙長卿（宋）

嬌馬頻嘶。曉霜濃、寒色侵衣。鳳帷私語處，翻成離怨不勝悲。更與叮嚀祝後期。素約諧心事，重來了、比看相思。如何見得，明年春事濃時。穩乘金腰嫋，來爛醉、玉東西。
減字木蘭花
作者：趙長卿（宋）

小春天氣。未唱陽關心已醉。紅蓼秋容。後會何時得再逢。歸期好事。仰看皇州揚雨露。百里恩波。擬欲留公無奈何。
好事近
作者：趙長卿（宋）

去路馬蹄輕，正是小春時節。愛日暖烘江樹，綴梅梢新雪。範滂攬轡正澄清，知我公明潔。分此仁風愷悌，濟鄰邦歡悅。
霜天曉角
作者：趙長卿（宋）

閤兒幽靜處，圍爐面小窗。好是鬥頭兒坐，梅煙炷、返魂香。對火怯夜冷，猛飲消漏長。飲罷且收拾睡，斜月照、滿簾霜。
鷓鴣天
作者：趙長卿（宋）

寶篆龍煤燒欲殘。細聽銅漏已更闌。紗窗斜月移梅影，特地籠燈仔細看。幽夢斷，舊盟寒。那時屈曲小屏山。風光得似而今不，肯把花枝作等閒。
驀山溪
作者：趙長卿（宋）

玉妃整佩，絳節參差御。一笑喚春回，正江南、天寒歲暮。孤標獨立，占斷世間香，雲屋冷，雪籬深，長記西湖路。人間塵土，不是留花處。羌管一聲催，碎瓊瑤、紛紛似雨。枝頭著子，聊與世調羹，功就後，盍歸休，還記來時不。
浣溪沙
作者：趙長卿（宋）

雪壓前村曲徑迷。萬山寒立玉參差。孤舟獨釣一蓑歸。別塢時聽風折竹，斷橋閒看水流澌。一枝凍蕊出疏籬。
浣溪沙
作者：趙長卿（宋）

風捲霜林葉葉飛。雁橫寒影一行低。淡煙衰草不勝詩。白酒已篘浮蟻熟，黃雞未老藁頭肥。問儂不醉待何時。
浣溪沙
作者：趙長卿（宋）

憶為梅花醉不醒。斷橋流水去無聲。鷺翹沙嘴亦多情。疏影臥波波不動，暗香浮月月微明。高樓羌管未須橫。
點絳唇
作者：趙長卿（宋）

離緒千重，角聲偏著羈人枕。那堪酒醒。句引愁難整。門鎖黃昏，月浸梅花冷。人初靜。鬥垂天迥。雁落清江影。
鷓鴣天
作者：趙長卿（宋）

門外寒江泊小船。月明留客小窗前。夜香燒盡更聲遠，斗帳低垂暖意生。醺著酒，炙些燈。伴他針線懶成眠。情知今夜鴛鴦夢，不似孤篷宿雁邊。
望江南・憶江南
作者：趙長卿（宋）

山又水，雲岫插峰巒。斷雁飛時霜月冷，亂鴉啼處日銜山。疑在畫圖間。金烏轉，遊子損朱顏。別淚盈襟雙袖溼，春心不放兩眉間。此去幾時還。
菩薩蠻
作者：趙長卿（宋）

楓林颯颯凋寒葉。汀蘋敗蓼遙相接。景物已非秋。淒涼動客愁。還家貧亦好。肯厭杯中草。香飯滑流匙。三登快樂時。
菩薩蠻
作者：趙長卿（宋）

霜風颯颯溪山碧。寒波一望傷行色。落日淡荒村。人家半掩門。孤舟移野渡。古木棲鴉聚。著雨晚風酸。貂裘不奈寒。
菩薩蠻
作者：趙長卿（宋）

敗荷倒盡芙蓉老。寒光黯淡迷衰草。行客易銷魂。笛飛何處村。雲寒天借碧。樹瘦煙籠直。若個是鄉關。夕陽西去山。
阮郎歸
作者：趙長卿（宋）

年年為客遍天涯。夢遲歸路賒。無端星月浸窗紗。一枝寒影斜。腸未斷，鬢先華。新來瘦轉加。角聲吹徹小梅花。夜長人憶家。
霜天曉角
作者：趙長卿（宋）

香來不歇。誰把南枝折。的礫疏花初破，都因是、夜來雪。清絕。十分絕。孤標難細說。獨立野塘清淺，誰作伴、空夜月。
霜天曉角
作者：趙長卿（宋）

雪花飛歇。好向前村折。行至斷橋斜處，寒蕊瘦、不禁雪。韻絕。香更絕。歸來人共說。最愛夜堂深迥，疏影占、半窗月。
菩薩蠻
作者：趙長卿（宋）

客帆卸盡風初定。夜空霜落無江冷。幸自不思歸。無端烏夜啼。雞鳴殘月落。到枕秋聲惡。有酒不須斟。酒深愁轉深。
憶秦娥
作者：趙長卿（宋）

寒蕭索。徵鴻過盡離懷惡。離懷惡。江空天迥，夜寒楓落。有人應誤刀頭約。情深翻恨郎情薄。郎情薄。夢迴長是，半床閒卻。
如夢令
作者：趙長卿（宋）

何處一聲鳴櫓。驚起滿川寒鷺。一著畫難成，雪霽亂山無數。且住。且住。數遍溪南煙樹。
水龍吟
作者：趙長卿（宋）

危樓橫枕清江上，兩岸碧山如畫。夕煙冪冪，晚燈點點，樓臺新夜。明月當天，白沙流水，冷光連野。浸欄干萬頃，琉璃軟皺，打魚艇、相高下。何處一聲羌管，是誰家、倚樓人也。多情對景，無言有恨，欲歌還罷。把酒臨筵，阿誰知我，此懷難寫。忍思量後夜，芳容不似，暗塵隨馬。
水調歌頭
作者：趙長卿（宋）

離愁晚如織，託酒與消磨。奈何酒薄愁重，越醉越愁多。忍對碧天好夜，皓月流光無際，光影轉庭柯。有恨空垂淚，無語但悲歌。因凝想，從別後，蹙雙蛾。春來底事，孤負紫袖與紅靴。速整雕鞍歸去，著意淺斟低唱，細看小婆娑。萬蕊千花裡，一任玉顏酡。
水龍吟
作者：趙長卿（宋）

酒潮勻頰雙眸溜。美映遠山橫秀。風流俊雅，嬌痴體態，眼前稀有。蓮步彎彎，移歸拍裡，凌波難偶。對仙源醉眼，玉纖籠巧，撥輕聲、魚紋皺。我自多情多病，對人前、只推傷酒。瞞他不得，詩情懶倦，沈腰銷瘦。多謝東君，殷勤知我，曲翻紅袖。拼來朝又是，扶頭不起，江樓知不。
念奴嬌
作者：趙長卿（宋）

夕陽底盡，望楚天空闊，稀星簾幕。暮靄橫江煙萬縷，照水參差樓閣。兩兩三三，樓前歸鷺，飛過欄干角。霜風何事，繞簷吹動寂寞。消散我已忘機，而今百念，灰了心頭火。對酒當歌渾冷淡，一任他懣嗔惡。松竹園林，柳梧庭院，自有人間樂。閒雲休問，去來本是無著。
水調歌頭
作者：趙長卿（宋）

貪痴無了日，人事沒休期。白駒過隙，百歲能得幾多時。自古腰金結綬，著意經營辛苦，回首不勝悲。名未能安穩，身已至傾危。空剜刻，休巧詐，莫心欺。須知天定，只見高塚與新碑。我已從頭識破，贏得當歌臨酒，歡笑且隨宜。較甚榮和辱，爭甚是和非。
水龍吟
作者：趙長卿（宋）

�稍�著意斟量過，天下事、無窮盡。貪榮貪富，朝思夕計，空勞方寸。躡足封王，功名蓋世，誰如韓信。更堆金積玉，石崇豪侈，當時望、傾西晉。長樂宮中一嘆，又何須累累懸印。墜樓效死，輕車東市，頭膏血刃。尤物虛名，於身何補，一齊休問。遇當歌臨酒，舒眉展眼，且隨緣分。
驀山溪
作者：趙長卿（宋）

壺天冰雪，消盡虛堂暑。多謝故人風，送花香傳小樹。香風初過，一曲斷腸聲，如怨訴。訴閒愁，落落琵琶語。江邊馬上，彈指成千古。淚眼與啼妝，嘆風流、只今何處。芳心役損，觸事起悲酸，招玉素。撥檀槽，整理金衣縷。
念奴嬌
作者：趙長卿（宋）

精神俊雅，更那堪、天與風流標格。羅綺叢中偏豔冶，偷處教人憐惜。目剪秋波，指纖春筍，新樣冠兒直。高堂雲雨，甚人有分消得。忔戲笑裡含羞，回眸低盼，此意誰能識。密約幽歡空悵望，何日能諧端的。玳席歌餘，蘭堂香散，此際愁如織。人歸空對，晚陰庭樹橫碧。
瑞鶴仙
作者：趙長卿（宋）

無言屈指也。算年年底事，長為旅也。悽惶受盡也。把良辰美景，總成虛也。自嗟嘆也。這情懷、如何訴也。謾愁明怕暗，單棲獨宿，怎生禁也。閒也。有時臨鏡，漸覺形容，日消減也。光陰換也。空辜負、少年也。念仙源深處，暖香小院，贏得群花怨也。是虧他見了，多教罵幾句也。
驀山溪
作者：趙長卿（宋）

無非無是。好個閒居士。衣食不求人，又識得、三文兩字。不貪不偽，一味樂天真，三徑裡。四時花，隨分堪遊戲。學些沓拖，也似沒意志。詩酒度流年，熟諳得、無爭三昧。風波歧路，成敗霎時間，你富貴。你榮華，我自關門睡。
青玉案
作者：趙長卿（宋）

東門楊柳空盈路。系得徵鞍能駐不。暗綠枝頭新過雨。柔絲千尺，乳鶯百囀，似怨行人去。行人去後如何處。去向天邊簉鵷鷺。瑤管瓊臺多雅趣。花磚穩上，玉階闊步，肯念人塵土。
虞美人
作者：趙長卿（宋）

雨聲破曉催行槳。拍拍溪流長。綠楊繞岸水痕斜。恰似畫橋西畔、那人家。人家樓閣臨江渚。應是停歌舞。珠簾整日不閒鉤。目斷征帆、猶未識歸舟。
虞美人
作者：趙長卿（宋）

燈前忍見啼紅面。別酒頻斟勸。愁蛾斂翠不勝情。報道看看天色、待平明。殷勤重把陽關唱。休要教人望。出門猶自尚叮嚀。廝養頻催恰好、趁涼行。
臨江仙
作者：趙長卿（宋）

十里春風楊柳路，年年帶雨披雲。柔條萬縷不勝情。還將無意眼，識遍有心人。餓損宮腰終不似，效顰總是難成。只愁秋色入高林。殘蟬和落葉，此際不堪論。
漁家傲
作者：趙長卿（宋）

客裡情懷誰可表。淒涼舉目知多少。強飲強歌還強笑。心悄悄。從頭徹底思量了。當日相逢非草草。果然恩愛成煩惱。穩整徵鞍歸去好。重廝守。相期待與同偕老。
江神子・江城子
作者：趙長卿（宋）

當時得意兩心齊。綺窗西。共于飛。拂掠宮妝，長與畫新眉。一自別來煙水闊，愁易積，夢還稀。相逢恰似舊家時。恨依依。語低低。多少關情，冷暖有誰知。只此定應諧素願，但指日，約鸞棲。
御街行
作者：趙長卿（宋）

香薰斗帳相逢乍。正宮漏、沈沈夜。月飛梅影上簾櫳，標緻風流嬌雅。眼波橫浸，照人百媚，無限叮嚀話。玉鞍門上嘶歸馬。趲行色、難留也。別來花豔不禁春，浪向東風輕嫁。空餘小院，博山修竹，依舊窗兒下。
一叢花
作者：趙長卿（宋）

當歌臨酒恨難窮。酒不似愁濃。風帆正起歸與興，岸東西、芳草茸茸。楚夢乍回，吳音初聽，誰念我孤蹤。藏春小院暖融融。眼色與心通。烏雲有意重梳掠，便安排、金屋房櫳。雲雨厚因，鴛鴦宿債，作個好家風。
天仙子
作者：趙長卿（宋）

眼色媚人嬌欲度。行盡巫陽雲又雨。花時還復見芳姿，情幾許。愁何許。莫向耳邊傳好語。往事悠悠曾記否。忍聽黃鸝啼錦樹。啼聲驚碎百花心。分付與。誰為主。落蕊飛紅知甚處。
瑞鷓鴣
作者：趙長卿（宋）

寶奩常見曉妝時。面藥香融傅口脂。擾擾親曾撩綠鬢，纖纖巧與畫新眉。濃歡已散西風遠，憶淚無多為你垂。各自從今好消遣，莫將紅葉浪題詩。
瑞鷓鴣
作者：趙長卿（宋）

結絲千緒不勝愁。莫怪安仁鬢早秋。檀口未歌先慍淚，柳眉將斂半凝羞。杯傾瀲灩送行酒，岸艤飄飄欲去舟。待得名登天府後，歸來茱菊映釵頭。
行香子
作者：趙長卿（宋）

驕馬花驄。柳陌經從。小春天、十里和風。個人家住，曲巷牆東。好軒窗，好體面，好儀容。燭灺歌慵。斜月朦朧。夜新寒、斗帳香濃。夢迴畫角，雲雨匆匆。恨相逢，恨分散，恨情鍾。
夜行船
作者：趙長卿（宋）

龜甲爐煙輕嫋。簾櫳靜、乳鶯啼曉。拂掠新妝，時宜頭面，繡草冠兒小。衫子揉藍初著了。身材稱、就中恰好。手拈雙紈，菱花重照，帶朵宜男草。
採桑子
作者：趙長卿（宋）

疏簾乍卷孜孜看，冰玉精神。體白停勻。端的於人不薄情。更無背約和焦燥，各表真誠。才得相親。切莫分張向別人。
蝶戀花
作者：趙長卿（宋）

閒上西樓供遠望。一曲新聲，巧媚誰家唱。獨倚危欄聽半晌。長江快瀉澄無浪。清淚恰同清水漲。拭盡重流，觸事如何向。不覺黃昏燈已上。舊愁還是新愁樣。
蝶戀花
作者：趙長卿（宋）

天淨姮娥初整駕。桂魄蟾輝，來趁清和夜。費盡丹青無計畫。纖纖側向疏桐掛。人在扶疏桐影下。耳畔輕輕，細說家常話。年少難留應不借。未歌先咽歌還罷。
蝶戀花
作者：趙長卿（宋）

葉底蜂衙催日晚。向晚勻妝，巧畫宮眉淺。翠幕無風香自遠。金船酌酒須教滿。未說別離魂已斷。雨幌雲屏，只恐良宵短。心事不隨飛絮亂。宦情肯把恩情換。
鷓鴣天
作者：趙長卿（宋）

睡覺扶頭聽曉鍾。隔簾花霧溼香紅。翠搖鈿砌梧桐影，暖透羅襦芍藥風。閒對影，記曾逢。畫眉臨鏡霎時同。相思已有無窮恨，忍見孤鸞宿鏡中。
鷓鴣天
作者：趙長卿（宋）

寶篆煙消香已殘。蟬娟月色浸欄干。歌喉不作尋常唱，酒令從他各自還。傳杯手，莫教閒。醉紅潮臉媚酡顏。相攜共學驂鸞侶，卻笑盧郎舊約寒。
鷓鴣天
作者：趙長卿（宋）

綠水澄江得勝遊。浪平風軟稱輕舟。樽前我易傷前事，柳外人誰獨倚樓。空感慨，惜風流。風流贏得謾多愁。愁多著甚銷磨得，莫怪安仁鬢早秋。
鷓鴣天
作者：趙長卿（宋）

一曲清歌金縷衣。巧佼心事有誰知。自從別後難相見，空解題紅寄好詩。憶攜手，過階墀。月籠花影半明時。玉釵頭上輕輕顫，搖落釵頭豆蔻枝。
眼兒媚
作者：趙長卿（宋）

人隨社節去匆匆。此恨幾時窮。陽臺寂寞，巫山悽慘，雲雨成空。芭蕉密處窗兒下，冷落舊香中。黃昏靜也，蛩聲滿院，明月清風。
眼兒媚
作者：趙長卿（宋）

槐陰密處囀黃鸝。午日正長時。一番過雨，綠荷池面，冷浸琉璃。紅塵不到華堂裡，纖楚對蛾眉。笑偎人道，新詞覓個，美底腔兒。
眼兒媚
作者：趙長卿（宋）

當年策馬過錢塘。曲徑小平康。繁紅釅白，嬌鶯奼燕，爭喚何郎。而今又客東風裡，渾不似尋常。只愁別後，月房雲洞，啼損紅妝。
臨江仙
作者：趙長卿（宋）

蕊嫩花房無限好，東風一樣春工。百年歡笑酒樽同。笙吹雛鳳語，裙染石榴紅。且向五雲深處住，錦衾繡幌從容。如何即是出樊籠。蓬萊人少到，雲雨事難窮。
臨江仙
作者：趙長卿（宋）

破靨盈盈巧笑，舉杯灩灩迎逢。慧心端有謝娘風。燭花香霧，嬌困面微紅。別恨彩箋雖寄，清歌淺酌難同。夢迴楚館雨雲空。相思春暮，愁滿綠蕪中。
臨江仙
作者：趙長卿（宋）

夜久笙簫吹徹，更深星斗還稀。醉拈裙帶寫新詩。鎖窗風露，燭灺月明時。水調悠揚聲美，幽情彼此心知。古香菸斷彩雲歸。滿傾蕉葉，齊唱傳花枝。
惜奴嬌
作者：趙長卿（宋）

洛浦嬌魂，恐得到、人間少。把風流、分付花貌。六出精神，臘寒射、香試到。清秀。與江梅、爭相先後。簷卜粗疏，怎似妖嬈體調。比山樊、也應錯道。最是殷勤，捧出金盞銀臺笑。拼了。仙源與、奇葩醉倒。
水龍吟
作者：趙長卿（宋）

無情風掠芭蕉響，還是重門已閉。銀缸獨對，相思方切，教人怎睡。解嘆從前事，解嘆了、依前鱉氣。想他家那裡，知人憔悴，相應是、睡也未。且恁和衣強寢，奈無寐、依前重起。起來思想，當初與你，忒煞容易。及至而今也，半頭天眼，不存不濟。最消魂苦是，黃昏前後，冷清清地。
水調歌頭
作者：趙長卿（宋）

把酒相勞苦，月色耀天章。冰輪碾破寒碧，飛入酒樽涼。擊節詞人妙句，吸此清輝萬丈，肺腑亦生光。攬袂欲仙舉，逸興共天長。日邊客，幕中俊，坐間狂。浩歌清嘯，恍然雲海渺茫茫。喚醒謫仙蘇二，何事常愁客少，更恐被雲妨。月與人長好，廣大醉為鄉。
水龍吟
作者：趙長卿（宋）

先來天與精神，更因麗景添殊態。拖輕苒苒，才凝一段，還分五彩。畢竟非煙，有時為雨，惹情無奈。道無心，怎被歌聲遏斷，遲遲向、青天外。宜伴先生醉臥，得饒道、和山須買。也曾惱殺襄王，誰道依前不會。我欲乘風歸去，翻悵恨、帝鄉何在。念佳期未展，天長莫合，盡空相對。
訴衷情
作者：趙長卿（宋）

花前月下會鴛鴦。分散兩情傷。臨行祝付真意，臂間皓齒留香。還更毒，又何妨。盡成瘡。瘡兒可後，痕兒見在，見後思量。
滿江紅
作者：趙長卿（宋）

懊惱平生，奈天賦、恩情太薄。二三歲、看伊受盡，眼尖眉角。記得當初低耳畔，是誰先有于飛約。惟到今、劃地誤盟言，還先惡。天眼見，人難度。天易感，人難託。人心險，天又怎生捉摸。莫問傍人非與是，手兒但把心兒託。便不成、廝守許多時，乾休卻。
賀新郎
作者：趙長卿（宋）

負你千行淚。大都來、一寸心兒，萬般縈繫。似恁愁煩那裡洎。故自三年二歲。為你後、甘心憔悴。終待說、山盟海誓。這恩情、到此非容易。拼做個，久長計。緊要事須評議。怕人人、驀地知時，怎生處置。毒害心腸祆知是。怕你生煩到底。便莫待、將人輕棄。不是我多疑你。被傍人、賺後失圈圚。經一事，長一智。
眼兒媚
作者：趙長卿（宋）

連滄危觀暮江前。幾醉使君筵。少年俊氣，曾將吟筆，買斷江天。重來細把朋遊數，回首一辛酸。蘭成已老，文園多病，負此江山。
簇水
作者：趙長卿（宋）

長憶當初，是他見我心先有。一鉤才下，便引得魚兒開口。好是重門深院，寂寞黃昏後。廝覷著、一面兒酒。試撋就。便把我、得人意處，閔子裡、施纖手。雲情雨意，似十二巫山舊。更向枕前言約，許我長相守。忺人也，猶自眉頭皺。
攤破醜奴兒・採桑子
作者：趙長卿（宋）

最苦是離愁。行坐裡、只在心頭。待要作個巫山夢，孤衾展轉，無眠到曉，和夢都休。夢裡也無由。誰敢望、真個綢繆。暫時不見渾閒事，只愁柳絮楊花，自來擺盪難留。
更漏子
作者：趙長卿（宋）

燭消紅，窗送白。冷落一衾寒色。鴉喚起，馬忘行月來衣上明。酒香唇，妝印臂。億共人人睡。魂蝶亂，夢鸞孤。知他睡也無。
浣溪沙
作者：趙長卿（宋）

一味風流一味香。十分濃豔十分妝。自然嬌態自然芳。樓上好風樓下水，雪前欄檻竹前窗。也宜單著也宜雙。
浣溪沙
作者：趙長卿（宋）

惻惻笙竽萬籟風。陽關疊遍酒尊空。相逢草草別匆匆。滿眼淚珠和雨灑，一襟愁緒抵秋濃。相思今夜五雲東。
漢宮春
作者：趙長卿（宋）

講柳談花，我從來口快，忺說他家。眼前見了，無限楚女吳娃。千停萬穩，較量來、終不如他。便做得，宮儀院體，歌談不帶煙花。從前萬事堪誇。愛拈箋弄管，錦字敧斜。新來與人臑著，不許胡巴。嚎懣謾惹，料福緣、淺似他些。誰為我，傳詩遞曲，殷勤題上窗紗。
雨中花慢
作者：趙長卿（宋）

帊子分香，羅巾拭淚，別來時、未覓悽惶。上得船兒來了，剗地淒涼。可惜花前月裡，卻成水遠山長。做成恩愛，如今贏得，萬里千鄉。情知這場寂寞，不干你事，傷我窮忙。不道是、久長活路，終要稱量。我則匆匆歸去，知你且、種種隨娘。下梢睚徹，有時共你風光。
柳梢青
作者：趙長卿（宋）

小窗閒適。雲髻嚲肩，香肌偎膝。玉局無塵，明瓊欲碎，春纖同擲。不爭百萬呼盧，賭今夜、鴛帷痛惜。好忍馬兒，若還輸了，當甚則劇。
南歌子
作者：趙長卿（宋）

梅萼和霜曉，梨花帶雪春。玉肌瓊豔本無塵。肯把鉛華容易、汙天真。湯餅嘗初罷，羅巾拭轉新。幾回貪耍失黃昏。月裡歸來無處、覓精神。
臨江仙
作者：趙長卿（宋）

人在夢雲樓上別，殘燈影裡遲留。依稀綠慘更紅羞。露痕雙臉溼，山樣兩眉愁。幾幅片帆天際去，雲濤煙浪悠悠。今宵獨立古江頭。水腥魚菜市，風碎荻花舟。
浣溪沙
作者：趙長卿（宋）

畫角聲沈卷暮霞。寒生促索錦屏遮。沈檀半爇髻堆鴉。蝴蝶夢迴餘燭影，子規啼處隔窗紗。夜深明月浸梨花。
浪淘沙
作者：趙長卿（宋）

簾卷露花容。幾度相逢。他知我意欲相通。偏奈天教多阻間，積恨何窮。雲雨杳無蹤。愁怕東風。時聞語笑恣歡濃。惟有俺咱真分淺，往事成空。
如夢令
作者：趙長卿（宋）

竹外半窺嬌面。真個出塵體段。沒處可偷憐，空恁眼穿腸斷。休戀。休戀。只是與伊分淺。
浣溪沙
作者：趙長卿（宋）

閒理絲簧聽好音。西樓剪燭夜深深。半嗔半喜此時心。暖語溫存無恙語，韻開香靨笑吟吟。別來煩惱到如今。
減字木蘭花
作者：趙長卿（宋）

陽關唱徹。斷盡離腸聲哽咽。酒已三巡。今夜王孫是路人。此情難說。莫負等閒風與月。欲問歸期。來戴釵頭艾虎兒。
減字木蘭花
作者：趙長卿（宋）

半窗斜月。茅店蕭條燈已滅。床下蛩聲。聲動淒涼不忍聽。終宵無寐。覆去翻來真個是。屈指歸期。應是梅花爛熳時。
夜行船
作者：趙長卿（宋）

短棹輕舟排辦了。歌聲斷、晚霞殘照。紅蓼坡頭，綠楊堤外，離恨知多少。別後莫教音信杳。嘆光陰、初自來堪笑。畫角譙門，槐溪歸路，正是楚天清曉。
眼兒媚
作者：趙長卿（宋）

玉樓初見念奴嬌。無處不妖嬈。眼傳密意，樽前燭外，怎不魂消。西風明月相逢夜，枕簟正涼宵。殢人記得，叮嚀殘漏，且慢明朝。
品令
作者：趙長卿（宋）

黃昏時候，誚不語、心如醉。無眠凝想，別來繡閣，多應憔悴。上了燈兒，知是睡哩坐哩。驀思歸計。又還是重屈指。從今已後，暌離千萬，且休容易。這底悽惶，你看是誰不是。
柳梢青
作者：趙長卿（宋）

甜言軟語。長記那時，蕭娘叮囑。清管危弦，前歡難斷，鱗鴻無據。紛紛眼底浮花，拈弄動、幾多思慮。千結丁香，且須珍重，休胡分付。
浣溪沙
作者：趙長卿（宋）

金獸噴香瑞靄氛。夜涼如水酒醺醺。照人嬌眼媚生春。我自愁多魂已斷，不禁楚雨帶巫雲。人情又是一番新。
浣溪沙
作者：趙長卿（宋）

坐看銷金暖帳中。羔兒酒美獸煤紅。淺斟低唱好家風。愛客東君多解事，晚妝新與畫眉峰。便須催喚出房櫳。
浣溪沙
作者：趙長卿（宋）

堆枕冠兒翡翠釵。蒙金領子滿絣鞋。於中沈淨好情懷。新欲晚涼梳洗罷，半嬌微笑下堂來。蓮花因甚未曾開。
臨江仙
作者：趙長卿（宋）

天外濃雲雲外雨，雨聲初上簷牙。紅蕖應褪洗妝花。晚涼如有意，霫霫到山家。為喚山童多索酒，金鍾細酌流霞。暈生玉頰酒潮斜。閒中無寵辱，醉裡是生涯。
夜行船
作者：趙長卿（宋）

綠蓋紅幢籠碧水。魚跳處、浪痕勻碎。惜別殷勤，留連無計，歌聲與、淚和柔脆。一葉扁舟煙浪裡。曲灘頭、此情無際。窈窕眉山，暮霞紅處，雨雲想、翠峰十二。
浪淘沙
作者：趙長卿（宋）

窈窕繡幃深。窈窕娉婷。梅花初試晚妝新。那更嬌痴年紀小，冰雪精神。舉措忒輕盈。歌徹新聲。柔腸魂斷不堪聽。但恐巫山留不住，飛作行雲。
如夢令
作者：趙長卿（宋）

居士年來懶散。凡事只從寬簡。身外更無求，祗要夏涼冬暖。美滿。美滿。得過何須積趲。
卜算子
作者：趙長卿（宋）

十載仰高明，一見心相許。來日孤舟西水門。風飽征帆腹。後夜起相思，明月清江曲。若見秋風寒雁來，能寄音書否。
眼兒媚
作者：趙長卿（宋）

先來客路足傷悲。那更話別離。玉驄也解，知人慾去，驤首頻嘶。馬蹄動是三千里，後會莫相違。切須更把，丁香珍重，待我重期。
南鄉子
作者：趙長卿（宋）

楚楚窄衣裳。腰身佔卻，多少風光。共說春來春去事，淒涼。懶對菱花暈曉妝。閒立近紅芳。遊峰戲蝶，誤採真香。何事不歸巫峽去，思量。故來塵世斷人腸。
南鄉子
作者：趙長卿（宋）

月轉水晶盤。樓上初聞一鼓殘。又是去年天氣好，欄干。風動梅梢玉斗寒。無奈壯情闌。對酒如何欲強歡。誰道破愁須仗酒，君看。酒到愁多破亦難。
謁金門
作者：趙長卿（宋）

燈乍滅。忽見一天明月。恰舞霓裳歌未歇。露寒回絳闕。羽服明暉玉雪。笑語輕參環玦。香澤惱人情不徹。夜長窗自白。
點絳唇
作者：趙長卿（宋）

雲嚲宮鬟，淡黃衫子輕香透。晚涼時候。睡起新妝就。冰枕生寒，玉浸纖纖手。沈吟久。眉山斂秀。愛道奴家瘦。
菩薩蠻
作者：趙長卿（宋）

春山已蹙眉峰綠。春心駘蕩難拘束。惆悵為春傷。惜花心更狂。對花深有意。且向花前醉。花作有情香。與人相久長。
畫堂春
作者：趙長卿（宋）

當時巧笑記相逢。玉梅枝上玲瓏。酒杯流處已愁濃。寒雁橫空。去程無記更從容。到歸來好事匆匆。一時分付不言中。此恨難窮。
如夢令
作者：趙長卿（宋）

居士年來病酒。肉食百不宜口。蒲合與波薐，更著同蒿蔥韭。親手。親手。分送臥龍詩友。
如夢令
作者：趙長卿（宋）

別恨眉尖無數。後夜王孫何處。歌館與妝樓，目斷行雲凝佇。凝佇。凝佇。憶淚千行紅雨。
菩薩蠻
作者：趙長卿（宋）

隔江一帶春山好。平林新綠春光老。休去倚闌干。飛紅不忍看。東流何處去。便是歸舟路。芳草外斜陽。行人更斷腸。
長相思
作者：趙長卿（宋）

斂愁眉。恨依依。腸斷關情怨別離。雲中過雁悲。瘦因誰。病因誰。屈指無言忖後期。此時人怎知。
柳梢青
作者：趙長卿（宋）

瀟灑仙源。夭桃穠李，曾對華筵。歌媚驚塵，舞彎低月，滿勸金船。鑑湖煙水連天。政歸棹、紅妝鬥妍。花霧香中，人詢居士，切莫多傳。
好事近
作者：趙長卿（宋）

不羨八千椿，不羨三偷桃客。也不羨他龜鶴，一總為凡物。羨君恰似老人星，長明無休息。好與中興賢主，立維城勳績。
朝中措
作者：趙長卿（宋）

南樓風物一番新。春暮畀斯民。豈但仁人愷弟，更兼政事如神。人生最貴，榮登五馬，千里蒙恩。祗恐促歸廊廟，去思有腳陽春。
朝中措
作者：趙長卿（宋）

文章學業繼家聲。名譽壓群英。早歲掀騰膴仕，如公富貴難並。定膺丹詔，朱輪迅召，陶冶蒼生。自是鹽梅姿質，佇看大手調羹。
朝中措
作者：趙長卿（宋）

先生德行冠南豐。錦繡作心胸。暫屈徒勞州縣，文章後進宗工。督郵綱紀，才高幕府，雅望尤崇。此去定膺光寵，且須滿醉西東。
念奴嬌
作者：趙長卿（宋）

桂華蟾魄，到中秋、祗有人聞一六。浩渺清風因喚起，千里吹飛鴻鵠。碧落翻花，瑤空隱瑞，聲節琅玕築。板懷玉燕，此時嘉夢重育。始信名在丹臺，曈方八百，子已三千熟。麟脯靈瓜那更有，瓊斝神仙醽醁。秋水春山，柳腰花面，一醉霓裳曲。長生清淨，自然何用辟穀。
好事近
作者：趙長卿（宋）

江上一江樓，樓上遠山橫翠。還更腰金騎鶴，引竹西歌吹。壽君春酒遣雙壺，滿引見深意。肯向龜荷香裡，喚儂來同醉。
好事近
作者：趙長卿（宋）

劍水靄歡聲，喜慶間生人傑。一段蔥蔥佳氣，扇薰風時節。今朝銀艾佐琴堂，爭把壽香爇。去去鳳皇池上，見龜巢連葉。
柳長春・踏莎行
作者：趙長卿（宋）

梅喜先春，雁驚未臘。於門瑞氣浮周匝。正當月應上弦時，長庚夢與良辰合。螺水恩濃，旴江德洽。壽杯勸處燃紅蠟。明年此際祝遐齡，賀賓一一趨東閣。
武陵春
作者：趙長卿（宋）

又是新逢三五夜，瑞氣靄氤氳。萬點燈和月色新。桃李倍添春。花縣主人情思好，行樂逐良辰。滿引千鍾酒又醇。歌韻動梁塵。
臨江仙
作者：趙長卿（宋）

天祐炎圖生國瑞，藍田暫屈英僚。始知文宿降璇霄。中元前五日，七夕後三朝。江斅風流臨此政，少年瀟灑奇標。行看峻擢相熙朝。功名前稷契，壽算等松喬。
喜遷鶯
作者：趙長卿（宋）

商颷輕透。動簾幕飛梧，亂飄庭甃。瑞氣氤氳，沈檀初爇，煙噴寶臺金獸。黃花美酒。天教佔得，先他時候。誕元老，慶有聲，此夕降生華胄。歡笑。宜稱壽。弦管鼎沸，宮商方頻奏。滿捧瑤卮，華堂歌舞，拍轉金釵斜溜。朱顏綠鬢，殷勤深願，鎮長如舊。嘆濱海，道難留，指日榮遷飛驟。
鵲橋仙
作者：趙長卿（宋）

雲峰初斂，秋榮如洗，庭院金風初扇。蔥蔥佳氣靄侯門，信天上、麒麟乍見。祝君此去，飛黃騰踏，日侍凝旒邃冕。和羹調味早歸來，坐看取、蓬萊清淺。
柳梢青
作者：趙長卿（宋）

晴雪樓臺，試燈簾幕，適是元宵。羅綺嬌春，帝城風景，今夜應饒。爭知我係如匏，便そ月良天任教。早閉柴門，從他簫鼓，細打輕敲。
賀新郎
作者：趙長卿（宋）

世諦人多錯。阿誰將、虛名微利，放教輕著。萬事莫非前定了，選甚微如飲酌。算徒詫、龍韜豹略。縱使龍頭安尺木，更從教、豹變生三角。渾是夢，恍如昨。吾廬自笑常虛廓。對殘編、磨穿枯硯，生涯微薄。負郭田園能有幾，隨分安貧守約。要不改、簞瓢顏樂。西掖百扉終須到，且嘲風詠月常相謔。更要甚，萬金藥。
東坡引
作者：趙長卿（宋）

茅齋無客至。冰硯凍寒泚。南枝喜入新詩裡。惱人頻嚼蕊。惱人頻嚼蕊。因思去臘江頭醉。倚動客興傷春意。經年自嘆人如寄。光陰如拈指。光陰如拈指。
滿庭芳
作者：趙長卿（宋）

風力驅寒，雲榮呈瑞，曉來到處花飛。遍裝瓊樹，春意到南枝。便是漁蓑舊畫，綸竿重、橫玉低垂。今宵裡，香閨邃館，幽賞事偏宜。風流金馬客，歌鬟醉擁，烏帽斜敧。問人間何處，鵬運天池。且共周郎按曲，音微誤、首己先回。同心事，丹山路穩，長伴綵鸞歸。
杏花天
作者：趙長卿（宋）

乍涼淅淅風生幕。人獨在、朱欄翠閣。吹簫信杳爐香薄。眉上新愁又覺。從前事、擬將拼卻。夢不斷、花梢柳萼。一杯睡起誰同酌。斜日陰陰轉角。
臨江仙
作者：趙長卿（宋）

遠岫螺頭溼翠，流霞赬尾疏明。斷虹斜界雨新晴。煙村燈火晚，江浦畫難成。我向其間泛葉，終朝露渚風汀。老來心事最關情。不堪三弄笛，吹作斷腸聲。
輥繡球
作者：趙長卿（宋）

流水奏鳴琴，風月淨、天無星斗。翠嵐堆裡，蒼巖深處，滿林霜膩，暗香凍了，那禁頻嗅。馬上再三回首。因記省、去年時候。十分全似，那人風韻，柔腰弄影，冰腮退粉，做成清瘦。
眼兒媚
作者：趙長卿（宋）

南枝訊息杳然間。寂寞倚雕欄。紫腰豔豔，青腰嫋嫋，風月俱閒。佳人環佩玉闌珊。作惡探花還。玉纖拈粟，櫻唇呵粉，愁點眉彎。
菩薩蠻
作者：趙長卿（宋）

日高猶戀珊瑚枕。羞紅不忿花如錦。雙燕運芹泥。燕歸人未歸。縱饒梳洗罷。朱戶何曾跨。寂寞小房櫳。迴文和淚封。
鷓鴣天
作者：趙長卿（宋）

落魄東吳二十春。風流詩句得清新。今年卻恨花星照，再見溫卿與遠真。分楚佩，染巫雲。赤繩結得短花茵。若非京口初相識，安得毗陵作故人。
浪淘沙
作者：趙長卿（宋）

綠樹轉鳴禽。已是春深。楊花庭院日陰陰。簾外飛來雙語燕，不寄歸音。舊事懶追尋。空惹芳心。天涯訊息遠沈沈。記得年時中酒後，直至而今。
謁金門
作者：趙長卿（宋）

春睡足。簾卷翠屏山曲。芳草沿階橫地軸。垂楊相映綠。暗憶舊歡難續。又是禁菸傳燭。陌上踏青新結束。鞦韆誰共促。
侍香金童
作者：趙長卿（宋）

一種春光，占斷東君惜。算穠李、昭華爭並得。粉膩酥融嬌欲滴。端的尊前，舊曾相識。向夜闌、酒醒霜濃寒又力。但只與、冰姿添夜色。繡幕銀屏人寂寂。只許劉郎，暗傳訊息。
菩薩蠻
作者：趙長卿（宋）

新晴庭戶春陰薄。東風不度重簾幕。第幾小蘭房。雛鶯初弄黃。悄寒春未透。不解尋花柳。只恐漸春深。愁生求友心。
清平樂
作者：趙長卿（宋）

紫簫聲斷。窗底春愁亂。試著春衫羞自看。窄似年時一半。一春長病厭厭。新來愁病重添。香冷倦燻金鴨，日高不卷珠簾。
好事近
作者：趙長卿（宋）

齒頰帶餘香，謦咳總成珠玉。剪碎袖羅花片，點金觥春綠。玉魚花露自清涼，涓涓在郎腹。猶勝望梅消渴，對文君眉蹙。
品令
作者：趙長卿（宋）

好事客。宮商內、吟得風清月白。主人幸有豪家意，後堂煞有春色。花壓金翹俏相映，酒滿玉纖無力。你若待我些兒酒，盡吃得、盡吃得。
武陵春
作者：趙長卿（宋）

落了丹楓殘了菊，秋色苦無多。誰喚西風泣淚羅，吹恨入星河。碧枝頭金粟鬧，曾扌乖翠雲窩。重揉檀英憶兩娥。無奈冷香何。
水調歌頭
作者：羅願（宋）

秋宇淨如水，月鏡不安臺。鬱孤高處張樂，語笑脫氛埃。簷外白毫千丈，坐上銀河萬斛，心境兩佳哉。俯仰共清絕，底處著風雷。問天公，邀月姊，愧凡才。婆娑人世，羞見蓬鬢漾金罍。來歲公歸何處，照耀綵衣簪橐，禁直且休催。一曲庾江上，千古繼韶陔。
失調名
作者：羅願（宋）

九月江南秋色，黃雀雨，鯉魚風。
醉翁操
作者：樓鑰（宋）

茫茫。蒼蒼。青山繞、千頃波光。新秋露風荷吹香。悠颺心地け然，生清涼。古岸搖垂楊。時有白鷺飛來雙。隱君如在，鶴與翱翔。老仙何處，尚有流風未忘。琴與君兮宮商。酒與君兮杯觴。清歡殊未央。西山忽斜陽。欲去且徜徉。更將霜鬢臨滄浪。
醉翁操
作者：樓鑰（宋）

冷然。清圓。誰彈。向屋山。何言。清風至陰德之天。悠颺餘響嬋娟。方晝眠。迥立八風前。八音相宣知孰賢。有時悲壯，鏗若龍泉。有時幽杳，彷佛猿吟鶴怨。忽若巍巍山巔。蕩蕩幾如流川。聊將娛暮年。聽之身欲仙。絃索滿人間。未有逸韻如此弦。
導引
作者：樓鑰（宋）

孝宗純孝，前聖更何加。高蹈處重華。丹成仙去龍輴遠，越岸暮山遐。波臣先為卷寒沙。來往護靈槎。九虞禮舉神祗樂，萬世佑皇家。
導引
作者：樓鑰（宋）

吾皇盡孝，宗廟務崇尊。巨典備彌文。巍巍東向開基主，七世祔神孫。追思九閏整乾坤。環宇慕洪恩。從今密邇高宗室，千載事如存。
失調名
作者：張良臣（宋）

昨日豆花籬下過，忽然迎面好風吹。獨自立多時。
西江月
作者：張良臣（宋）

四壁空圍恨玉，十香淺捻啼綃。殷雲度雨井桐凋。雁雁無書又到。別後釵分燕股，病餘鏡減鸞腰。蠻江豆蔻影連梢。不道參橫易曉。
驀山溪
作者：向子諲（宋）

一陽才動，萬物生春意。試與問宮梅，到東閣、花枝第幾。疏疏淡淡，冷豔雪中明，無俗調，有真香，正與人相倚。非煙非霧，瑞色門闌喜。再拜引杯長，看兩頰、紅潮欲起。天教難老，風鬢綠如雲，對玉笥，與薌林，歲歲花前醉。
水龍吟
作者：向子諲（宋）

華燈明月光中，綺羅弦管春風路。龍如駿馬，車如流水，軟紅成霧。太一池邊，葆真宮裡，玉樓珠樹。見飛瓊伴侶，霓裳縹緲，星迴眼、蓮承步。笑入彩雲深處。更冥冥、一簾花雨。金鈿半落，寶釵斜墜，乘鸞歸去。醉失桃源，夢迴蓬島，滿身風露。到而今江上，愁山萬疊，鬢絲千縷。
水龍吟
作者：向子諲（宋）

夢迴寒入衾綢，曉驚忽墮瑤林裡。穿帷透隙，落花飛絮，難窮巧思。著帽披裘，挈壺呼友，倚空臨水。望瓊田不盡，銀濤無際，浮皓色、來天地。遙想吳郎病起。政冷窗、微吟擁鼻。持箋贈我，新詞絕唱，珠零玉碎。餘興追遊，清芬坐對，高談傾耳。晚歸來，風掃停雲，萬里月華如洗。
八聲甘州
作者：向子諲（宋）

恨中秋、多雨及晴景，追賞且探先。縱玉鉤初上，冰輪未正，無奈嬋娟。飲客不來自酌，對影亦清妍。任笑薌林老，雪鬢霜髯。好在章江西畔，有凌雲玉笥，空翠相連。懶崎嶇林麓，則窈窕溪邊。自斷此生休問，願甕中、長有酒如泉。人間是，更誰得似，月下尊前。
卜算子
作者：向子諲（宋）

千古一靈根，本妙元明靜。道個如如已是差，莫認風番影。枯木夜堂深，默坐時觀省。月落烏雞出戶飛，萬里關河冷。
三字令
作者：向子諲（宋）

春盡日，雨餘時。紅蔌蔌，綠漪漪。花滿地，水平池。煙光裡，雲影上，畫船移。紋鴛並，白鷗飛。歌韻響，酒行遲。將我意，入新詩。春欲去，留且住，莫教歸。
長相思
作者：向子諲（宋）

年重月，月重光。萬瓦千林白似霜。扁舟入醉鄉。山蒼蒼。水茫茫。嚴瀨當時不是狂。高風引興長。
南歌子
作者：向子諲（宋）

柳眼風前動，梅心雪後寒。年光渾似霧中看。抱答風光無處、可為歡。一曲聊收淚，三杯強自寬。新愁不奈上眉端。怕見長安歸路、懶憑欄。
減字木蘭花
作者：向子諲（宋）

無窮白水。無限芰荷紅翠裡。幾點青山。半在雲煙暗靄間。移舟橫截。臥看碧天流素月。此意虛徐。好把薌林入畫圖。
南歌子
作者：向子諲（宋）

江左稱巖桂，吳中說木犀。水沈為骨鬱金衣。卻恨疏梅惱我、得香遲。葉借山光潤，花蒙水色奇。年年勾引賦新詩。應笑薌林冷淡、獨心知。
南歌子
作者：向子諲（宋）

病著連三月，誰能慰老夫。蕭蕭短髮不勝梳。風裡支離欲倒、要人扶。秋月明如水，巖花忽起予。旋篘白酒入盤盂。報答風光不醉、更何如。
南歌子
作者：向子諲（宋）

我入三摩地，人疑小有天。君王送老白雲邊。不用丹青圖畫、上凌煙。喜攬澄清轡，能同載酒船。相逢忽謾別經年。好是兩身強健、在尊前。
桂殿秋
作者：向子諲（宋）

秋色裡，月明中。紅旌翠節下蓬宮。蟠桃已結瑤池露，桂子初開玉殿風。
朝中措
作者：向子諲（宋）

滿城臘雪淨無埃。觸處是花開。天上瓊林珠樹，誰知夜半移來。黃堂薦壽，請君著意，和氣潛回。化作一江春酒，都將注入尊罍。
菩薩蠻
作者：向子諲（宋）

天仙醉把真珠擲。荷翻寫入玻璃碧。雨過酒尊涼。紅蕖苒苒香。飛來雙白鷺。屢作僛僛舞。山鳥起清歌。晚來情更多。
好事近
作者：向子諲（宋）

多病臥江干，過盡春花秋葉。又見橫斜疏影，弄階前明月。呼兒取酒據胡床，尚喜知時節。宜與老夫情厚，有鬢邊殘雪。
好事近
作者：向子諲（宋）

風勁入平林，掃盡一林黃葉。惟有長松千丈，掛娟娟霜月。使君和氣動江城，疑是芳菲節。忽到小園遊戲，見南枝如雪。
減字木蘭花
作者：向子諲（宋）

兩峰對起。象闕端門雲霧裡。千嶂排空。虎節龍旗指顧中。簫韶妙曲。我試與聽音韻足。借問誰傳。松上清風石上泉。
減字木蘭花
作者：向子諲（宋）

翠鬟雙小。綠綺朱弦心未了。畫戟森間。玉子紋楸手共談。不妨扶老。未說他年無限笑。且要忘憂。莫問今朝勝幾籌。
減字木蘭花
作者：向子諲（宋）

臘前雪裡。幾處梅梢初破蕊。年後江邊。是處花開晚更妍。絕知春意。不耐愁何心與醉。更有難忘。宋玉牆頭婉婉香。
減字木蘭花
作者：向子諲（宋）

誰知瑩澈。惟有碧天雲外月。一見風流。洗盡胸中萬斛愁。剩燒蜜炬。只恐夜深花睡去。想得橫陳。全是巫山一段雲。
減字木蘭花
作者：向子諲（宋）

千山萬水。望極不知何處是。小院迴廊。夢去相尋未覺長。絕憐清瘦。雪裡梅梢春未透。常記分攜。雨後梨花曉尚啼。
減字木蘭花
作者：向子諲（宋）

去年端午。共結綵絲長命縷。今日重陽。同泛黃花九醞觴。經時離缺。不為萊菔髭似雪。一笑逢迎。休覓空青眼自明。
滿庭芳
作者：向子諲（宋）

天宇長閒，飛仙狂醉，挼雲碎玉沈空。謝家庭院，爭道絮因風。不怕寒生寶粟，深調護、犀幕重重。瑤林裡，疏梅獻笑，小萼露輕紅。瑞龍。香繞處，雲間弦管，塵外簾櫳。須爛醉流霞，莫訴千鍾。聞道蟠桃正好，蓬瀛路、訊息潛通。飛瓊伴，偷將春色，分付入芳容。
水調歌頭
作者：向子諲（宋）

天公深藏巧，雪裡放春回。不到閒花凡草，都付與疏梅。獨立水邊林下，蕭蕭冰容孤豔，清瘦玉腰支。觸撥暗香動，風味欲愁誰。姮娥攜，青女過，夜闌時。瑤冠瓊佩，粲然一笑亦何奇。剩欲舉觴對飲，不怕月明霜重，寒色著人衣。只恐鄰笛起，化作玉塵飛。
梅花引
作者：向子諲（宋）

花如頰。梅如葉。小時笑弄階前月。最盈盈。最惺惺。閒愁未識、無計定深情。十年空省春風面。花落花開不相見。要相逢。得相逢。須信靈犀，中自有心通。同杯勺。同斟酌。千愁一醉都推卻。花陰邊。柳陰邊。幾回擬待、偷憐不成憐。傷春玉瘦慵梳掠。拋擲琵琶閒處著。莫猜疑。莫嫌遲。鴛鴦翡翠，終是一雙飛。
人嬌
作者：向子諲（宋）

白似雪花，柔於柳絮。胡蝶兒、鎮長一處。春風駘蕩，驀然吹去。得遊絲、半空惹住。波上精神，掌中態度。分明是、彩雲團做。當年飛燕，從今不數。只恐是、高唐夢中神女。
玉樓春
作者：向子諲（宋）

記得江城春意動。兩行疏梅龍腦凍。佳人不用闢寒犀，踏雪穿花雲鬢重。真珠旋滴留人共。更爇沈香暖金鳳。只今梅雪可憐時，都似綠窗前日夢。
玉樓春
作者：向子諲（宋）

雲窗霧閣春風透。蝶繞蜂圍花氣漏。惱人風味恰如梅，倚醉腰肢全是柳。細傳一曲情偏厚。淡掃兩山緣底皺。歸時好月已沈空，只有真香猶滿袖。
鷓鴣天
作者：向子諲（宋）

小院深明別有天。花能笑語柳能眠。雪肌得酒於中暖，蓮步凌波分外妍。釵燕重，髻荷偏。兩山斜疊翠連娟。朝雲無限矜春態，暮雨情知更可憐。
鷓鴣天
作者：向子諲（宋）

斗帳歡盟不計年。誰知驀地遠如天。何曾一霎離心上，怎得而今在眼前。魚不斷，雁相連。可無小字寄芳箋。薄情已是拋人去，更與新愁到酒邊。
上西平・金人捧露盤
作者：張元幹（宋）

臥扁舟，聞寒雨，數佳期。又還是、輕誤仙姿。小樓夢冷，覺來應恨我歸遲。鬢雲松處，枕檀斜、露泣花枝。名利空縈繫，添憔悴，謾孤恓。得見了、說與教知。偎香倚暖，夜爐圍定酒溫時。任他飛雪灑江天，莫下層梯。
春光好
作者：張元幹（宋）

花恨雨，柳嫌風。客愁濃。坐久霜刀飛碎雪，一尊同。勞煩玉指春蔥。未放箸、金盤已空。更與箇中尋尺素，兩情通。
春光好
作者：張元幹（宋）

寒食近，踏青時。畫堂西。可是春來偏倦繡，乍生兒。香綿輕拂胭脂。加文褓、初試班衣。誚沒功夫存問我，且憐伊。
清平樂
作者：張元幹（宋）

亂山深處。雪擁溪橋路。曉日乍明催客去。驚起玉鴉翻樹。翠衾香暖檀灰。一枝想見疏梅。憑仗東風說與，畫眉人共春回。
清平樂
作者：張元幹（宋）

明珠翠羽。小綰同心縷。好去吳松江上路。寄與雙魚尺素。蘭橈飛取歸來。愁眉待得伊開。相見嫣然一笑，眼波先入郎懷。
菩薩蠻
作者：張元幹（宋）

天涯客裡秋容晚。妖紅聊戲思鄉眼。一朵醉深妝。羞渠照鬢霜。開時誰斷送。不待司共花。有腳號陽春。芳菲屬主人。
菩薩蠻
作者：張元幹（宋）

拍堤綠漲桃花水。畫船穩泛東風裡。絲雨溼苔錢。淺寒生禁菸。江山留不住。卻載笙歌去。醉倚玉搔頭。幾曾知旅愁。
菩薩蠻
作者：張元幹（宋）

春來春去催人老。老夫爭肯輸年少。醉後少年狂。白髭殊未妨。插花還起舞。管領風光處。把酒共留春。莫教花笑人。
菩薩蠻
作者：張元幹（宋）

雨餘翠袖瓊膚潤。一枝想像傷春困。老眼見花時。惜花心未衰。釀成誰與醉。應把流蘇綴。淚沁枕囊香。惱儂歸夢長。
菩薩蠻
作者：張元幹（宋）

黃鶯啼破紗窗曉。蘭缸一點窺人小。春淺錦屏寒。麝煤金博山。夢迴無處覓。細雨梨花溼。正是踏青時。眼前偏少伊。
菩薩蠻
作者：張元幹（宋）

甘林玉蕊生香霧。遊蜂爭採清晨露。芳意著人濃。微烘曲室中。春來瀛海外。瀋水迎風碎。好事富餘燻。頻分幾縷雲。
樓上曲
作者：張元幹（宋）

樓外夕陽明遠水。樓中人倚東風裡。何事有情怨別離。低鬟背立君應知。東望雲山君去路。斷腸迢迢盡愁處。明朝不忍見雲山。從今休傍曲闌干。
樓上曲
作者：張元幹（宋）

清夜燈前花報喜。心隨社燕涼風起。雲路修成寶月時。東樓悵望君先歸。沆瀣秋香生玉井。畫簷深轉梧桐影。看君西去侍明光。杯中丹桂一枝芳。
豆葉黃・憶王孫
作者：張元幹（宋）

冰溪疏影竹邊春。翠袖天寒炯暮雲。雪裡精神澹佇人。隔重門。寶粟生香玉半溫。
豆葉黃・憶王孫
作者：張元幹（宋）

疏枝冷蕊忽驚春。一點芳心入鬢雲。風韻情知似玉人。笑迎門。香暖紅爐酒未溫。
滿庭芳
作者：張元幹（宋）

梁苑春歸，章街雪霽，柳梢華萼初萌。非煙非霧，新歲樂昇平。京兆雍容報政，金狨過、九陌塵輕。朝回處，青霄路穩，黃色起天庭。東風，吹綠鬢，薄羅剪綵，小綰流鶯。比渭濱甲子，尚父難兄。滿泛椒觴獻壽，斑衣侍、雲母分屏。明年會，雙衣對引，談笑秉鈞衡。
滿庭芳
作者：張元幹（宋）

韓國殊勳，洛都西內，名園甲第相連。當年綠鬢，獨佔地行仙。文彩風流瑞世，延朱履、絲竹喧闐。人皆仰，一門相業，心許子孫賢。中興，方慶會，再逢甲子，重數天元。問千齡誰比，五福俱全。此去沙堤步穩，調金鼎、七葉貂蟬。香檀緩，杯傳鸚鵡，新月正娟娟。
滿庭芳
作者：張元幹（宋）

玉葉聯芳，天潢分潤，壽筵長對薰風。間平襟度，濮邸行尊崇。忠孝家傳大雅，無喜慍、一種寬容。芝蘭盛，綵衣嬉戲，親睦冠西宗。絲綸，膺重寄，遙防遷美，本鎮恩隆。應萱堂齊福，誕月仍同。花蕊香濃氣暖，凝瑞露、滿酌金鍾。龍光近，星飛驛馬，宣入嗣王封。
滿庭芳
作者：張元幹（宋）

三十年來，雲遊行化，草鞋踏破塵沙。遍參尊宿，曾記到京華。衲子如麻似粟，誰會笑、瞿老拈花。經離亂，青山盡處，海角又天涯。今宵，閒打睡，明朝粥飯，隨分僧家。把木佛燒卻，除是丹霞。撞著門徒施主，驀然個、喜舍由他。廬陵米，還知價例，毫髮更無差。
瑞鶴仙
作者：張元幹（宋）

倚格天峻閣。舞庭槐陰轉，盆榴紅爍。香風泛簾幕。擁霞裾瓊佩，真珠瓔珞。華陽慶渥。誕蘭房、流芳秀萼。有赤繩繫足，從來相門，自然媒妁。遊戲人間榮貴，道要元微，水源清濁。長生大藥。綵鸞韻，鳳簫鶴。對木公金母，子孫三世，婦姑為壽滿酌。看千齡，舉家飛昇，玉京更樂。
瑞鶴仙
作者：張元幹（宋）

喜西園放鑰。對燕寢香潤，棠陰寒薄。東風夜來惡。禁菸時天氣，鶯啼花落。新晴共約。怕韶光、容易過卻。把銅壺、緩浮金盃，禊遊行樂。絃索。笙簧聲裡，還記蘭房，正垂羅幕。初眠弱柳。梅如豆，玉如琢。向鳳凰池上，鴛鴦影裡，他年何啻紫橐。看流芳，繼踵韋平，盛傳鞏洛。
瑤臺第一層
作者：張元幹（宋）

寶曆祥開飛練上，青冥萬里光。石城形勝，秦淮風景，威鳳來翔。臘餘春色早，兆釣璜、賢佐興王。對熙旦，正格天同德，全魏分疆。熒煌。五雲深處，化鈞獨運斗魁旁。繡裳龍尾，千官師表，萬事平章。景鍾文瑞世，醉尚方、難老金漿。慶垂芳。看雲屏間坐，象笏堆床。
瑤臺第一層
作者：張元幹（宋）

江左風流鍾間氣，洲分二水長。鳳凰臺畔，投懷玉燕，照射神光。豆花初秀雨，散暑空、洗出秋涼。慶生旦，正圓蟾呈瑞、仙桂飄香。肝腸。掞文摛錦，駕雲乘鶴下鵷行。紫樞將命，紫微如紼，常近君王。舊山同梓里，荷月旦、久已平章。九霞觴。薦刀圭丹餌，袞繡朝裳。
望海潮
作者：張元幹（宋）

蒼山煙澹，寒溪風定，玉簪羅帶綢繆。輕靄暮飛，青冥遠淨，珠星璧月光浮。城際踴層樓。正翠簾高卷，綠瑣低鉤。影落尊罍，氣和歌管共清遊。史君冠世風流。擁香鬟憑檻，霧鬢凝眸。銀燭暖宵，花光照席，譙門莫報更籌。逸興醉無休。賦探梅芳信，翻曲新謳。想見疏枝冷蕊，春意到沙洲。
望海潮
作者：張元幹（宋）

麒麟圖畫，貂蟬冠冕，青氈自屬元勳。綠野舊遊，平泉雅詠，霞舒菸捲朝昏。風月小陽春。照玳筵珠履，公子王孫。雪度嵩高，影橫伊水慶生申。早梅長醉芳尊。況中興盛際，宥密宗臣。琳館奉祠，金甌覆字，和羹妙手還新。光射紫微垣。看五雲朝鬥，千載逢辰。開取八荒壽域，一氣轉洪鈞。
十月桃
作者：張元幹（宋）

年華催晚，聽尊前偏唱，衝暖欺寒。樂府誰知，分付點化金丹。中原舊遊何在，頻入夢、老眼空潸。撩人冷蕊，渾似當時，無語低鬟。有多情多病文園。向雪後尋春，醉裡憑闌。獨步群芳，此花風度天然。羅浮淡妝素質，呼翠鳳、飛舞斕斑。參橫月落，留恨醒來，滿地香殘。
十月桃
作者：張元幹（宋）

蟠桃三熟，正清霜吹冷，愛日烘香。小試芳菲，時候無限風光。洛濱老人星見，□少室、雲霧開祥。丹青萬匯，熊兆崑臺，鳳舉朝陽。向元樞會輔巖廊。記名著金甌，位入中堂。夢熟鈞天，屢驚顛倒衣裳。黃髮更宜補袞，歸去定、軍國平章。管絃珠翠，蘭玉簪纓，歲歲稱觴。
感皇恩
作者：張元幹（宋）

綠髮照魁星，平康爭看。錦繡肝腸五千卷。出逢熙運，早侍玉皇香案。禁塗揚歷遍，紆宸眷。安養老成，十年蕭散。天要中興相公健。生朝開宴，長是通宵弦管。藕花香不斷，南風遠。
感皇恩
作者：張元幹（宋）

年少太平時，名園甲第。談笑雍容萬鍾貴。姚黃重綻，長對小春天氣。綺羅叢裡慣，今朝醉。臺袞向賢，元樞虛位。壯歲青雲自曾致。流霞麟脯，難老洛濱風味。謝公須再為，蒼生起。
感皇恩
作者：張元幹（宋）

荔子著花繁，清微庭院。賀廈雙飛畫梁燕。綺羅叢裡，百和爐煙祝願。願從今日去，身長健。檀板競催，榕陰初轉。舞袖風前翠翹顫。明年開府，錫宴金鍾宣勸。壽星朝北斗，君王眷。
感皇恩
作者：張元幹（宋）

豹尾引黃幡，宣麻金殿。雨露恩濃自天遣。搢紳交譽，最樂至誠為善。信知宗姓喜，君王眷。寶炬密香，玉卮波灩。醉擁笙歌夜深院。西清班近，雅稱元戎同燕。要看茅土相，貂蟬面。
夏雲峰
作者：張元幹（宋）

湧冰輪，飛沆瀣，霄漢萬里雲開。南極瑞佔象緯，壽應三臺。錦腸珠唾，鍾間氣、卓犖天才。正暑，有祥光照社，玉燕投懷。新堂深處捧杯，乍香泛水芝，空翠風回。涼送燕歌緩舞，醉罥瑤釵。長生難老，都道是、柏葉仙階。笑傲，且山中宰相，平地蓬萊。
千秋歲
作者：張元幹（宋）

相門出相，和氣濃春釀。傳家冠佩雲臺上。龐眉扶壽杖。綠髮披仙氅。星兩兩。泰階已應昇平象。玉砌蘭芽長。定向東風賞。添彩袖，褰羅幌。絲簧俱妙手，珠翠爭宮樣。江海量。年年醉裡翻新唱。
水龍吟
作者：張元幹（宋）

水晶宮映長城，藕花萬頃開浮蕊。紅妝翠蓋，生朝時候，湖山搖曳。珠露爭圓，香風不斷，普燻瀋水。似瑤池侍女，霞裾緩步，壽煙光裡。霖雨已沾千里。兆豐年、十分和氣。星郎綠鬢，錦波春釀，碧筒宜醉。荷橐還朝，青氈奕世，除書將至。看巢龜戲葉，蟠桃著子，祝三千歲。
南鄉子
作者：張元幹（宋）

山寺輞川圖。霜葉雲林錦繡居。壽斝浮春珠翠擁，歡娛。滿院流泉繞綺疏。道氣自膚腴。几席輕塵一點無。天要耆英修相業，清都。已有泥書降玉除。
卷珠簾・蝶戀花
作者：張元幹（宋）

祥景飛光盈袞繡。流慶昆臺，自是神仙胄。誰遣陽和放春透。化工重入丹青手。雲璈錦瑟爭為壽。玉帶金魚，共願人長久。偷取蟠桃薦芳酒。更看南極星朝鬥。
醉蓬萊
作者：張元幹（宋）

對小春桃豔，曲室爐紅，乍寒天氣。七葉蓂開，應金章通貴。夢草銀鉤，燦花珠唾，是素來風味。滿腹經綸，迴天議論，昆臺仙裔。秘殿昇華，紫樞勳舊，退步真祠，簡心端扆。迎日天元，聽正衙宣制。盡洗中原，遍為霖雨，宴後堂歌吹。柏子千秋，丹砂九轉，今宵長醉。
隴頭泉・多麗
作者：張元幹（宋）

少年時，壯懷誰與重論。視文章、真成小技，要知吾道稱尊。奏公車、治安秘計，樂油幕、談笑從軍。百鎰黃金，一雙白璧，坐看同輩上青雲。事大謬，轉頭流落，徒走出修門。三十載，黃梁未熟，滄海揚塵。念向來、浩歌獨往，故園松菊猶存。送飛鴻、五絃寓目，望爽氣、西山忘言。整頓乾坤，廓清宇宙，男兒此志會須伸。更有幾、渭川垂釣，投老策奇勳。天難問，何妨袖手，且做閒人。
天仙子
作者：張元幹（宋）

樓外輕陰春澹佇。數點杏梢寒食雨。少年油壁記尋芳，梁苑路。今何處。千樹紅雲空夢去。驚見此花須折取。明日滿城傳侍女。情知醉裡惜花深，留春住。聽鶯語。一段風流天賦與。
鵲橋仙
作者：張元幹（宋）

靚妝豔態，嬌波流盼，雙靨橫渦半笑。尊前燭畔粉生光，更低唱、新翻轉調。花房結子，冰枝清瘦。醉依香濃寒峭。雛鶯新囀上林聲，驚夢斷、池堂春草。
漁父家風・訴衷情令
作者：張元幹（宋）

八年不見荔枝紅。腸斷故園東。風枝露葉新採，悵望冷香濃。冰透骨，玉開容。想筠籠。今宵歸去，滿頰天漿，更御冷風。
生查子
作者：張元幹（宋）

天生幾種香，風味因花見。旖旎透香肌，彷彿飛花片。雨潤惜餘燻，煙斷猶相戀。不似薄情人，濃淡分深淺。
減字木蘭花
作者：張元幹（宋）

客亭小會。可惜無歡容易醉。歸去更闌。細雨鳴窗一夜寒。昏然獨坐。舉世疏狂誰似我。強撥爐煙。也道今宵是上元。
眼兒媚
作者：張元幹（宋）

蕭蕭疏雨滴梧桐。人在綺窗中。離愁遍繞，天涯不盡，卻在眉峰。嬌波暗落相思淚，流破臉邊紅。可憐瘦似，一枝春柳，不奈東風。
昭君怨
作者：張元幹（宋）

春院深深鶯語。花怨一簾煙雨。禁火已銷魂。更黃昏。衾暖麝燈落灺。雨過重門深夜。枕上百般猜。未歸來。
夜遊宮
作者：張元幹（宋）

半吐寒梅未拆。雙魚洗、冰澌初結。戶外明簾風任揭。擁紅爐，灑窗間，聞霰雪。比去年時節。這心事、有人忺說。斗帳重燻鴛被疊。酒微醺，管燈花，今夜別。
楊柳枝
作者：張元幹（宋）

深院今宵枕簟涼。燭花光。更籌何事促行觴。惱剛腸。老去一蓑煙雨裡，釣滄浪。看君鳴鳳向朝陽。且腰黃。
綵鸞歸令
作者：張元幹（宋）

珠履爭圍。小立春風趁拍低。態閒不管樂催伊。整銖衣。粉融香潤隨人勸，玉困花嬌越樣宜。鳳城燈夜舊家時。數他誰。
江神子・江城子
作者：張元幹（宋）

夢中北去又南來。飽風埃。鬢華衰。浮木飛蓬，蹤跡為誰催。自笑自悲還自語，一杯酒，鼻如雷。曉輿行處覺春回。屑瓊瑰。糝莓苔。病眼衝寒，欲閉又還開。水近人家籬落畔，遙認得，一枝梅。
西江月
作者：張元幹（宋）

小閣劣容老子，北窗仍遞南風。維摩丈室久空空。不與散花同夢。且作大真遊戲，未甘金粟龍鍾。憐君病後頰顴隆。識取小兒戲弄。
訴衷情
作者：張元幹（宋）

兒時初未識方紅。學語問西東。對客呼為紅蕊，此興已偏濃。嗟白首，抗塵容。費牢籠。星球何在，鶴頂長丹，誰寄南風。
採桑子
作者：張元幹（宋）

華堂清暑榕陰重，夢裡江寒。火齊星繁。興在冰壺玉井欄。風枝露葉誰新採，欲飽防慳。遺恨空盤。留取香紅滿地看。
菩薩蠻
作者：張元幹（宋）

山城何歲無風雨。樓臺底事隨波去。歸棹望譙門。沙痕炯斷雲。詩成空弔古。想像經行處。陵谷有餘悲。舉觴澆別離。
菩薩蠻
作者：張元幹（宋）

微雲紅襯餘霞綺。明星碧浸銀河水。猗枕畫簷風。愁生草際蛩。雁行離塞晚。不道衡陽遠。歸恨隔重山。樓高莫憑欄。
浣溪沙
作者：張元幹（宋）

睡起中庭月未蹉。繁香隨影上輕羅。多情肯放一春過。比似雪時猶帶韻，不如梅處卻緣多。酒邊枕畔奈愁何。
好事近
作者：張元幹（宋）

華燭炯離觴，山吐四更寒月。公子唾花枝玉，盡一時豪傑。三冬蘭若讀書燈，想見太清絕。紙帳地爐香暖，傲一窗風月。
南歌子
作者：張元幹（宋）

玉斧修圓了，冰輪分外清。共看星向繡衣明。元是生朝為壽、對難兄。鴻雁翻秋影，壎篪和笑聲。他年中令綵衣榮。記取今宵丹荔、醉瑤觥。
醉花陰
作者：張元幹（宋）

紫菊紅萸開犯早。獨佔秋光老。醞造一般清，比著芝蘭，猶自爭多少。霜刀剪葉呈纖巧。手拈迎人笑。雲鬢一枝斜，小閣幽窗，是處都香了。
點絳唇
作者：張元幹（宋）

小雨忺晴，坐來池上荷珠碎。倬眉濃翠。怎不交人醉。美盼流觴，白鷺窺秋水。天然媚。大家休睡。笑倚西風裡。
花心動
作者：張元幹（宋）

水館風亭，晚香濃、一番芰荷新雨。簟枕乍閒，襟裾初試，散盡滿天袢暑。斷雲卻送輕雷去。疏林外、玉鉤微吐。夜漸永，秋驚敗葉，涼生亭戶。天上佳期久阻。銀河畔、仙車縹緲雲路。舊怨未平，幽歡駐，恨入半天風露。綺羅人散金猊冷，醉魂到、華胥深處。洞戶悄、南樓畫角自語。
驀山溪
作者：張元幹（宋）

一番小雨，陡覺添秋色。桐葉下銀床，又送個、淒涼訊息。故鄉何處，搔首對西風，衣線斷，帶圍寬，衰鬢添新白。錢塘江上，冠蓋如雲積。騎馬傍朱門，誰肯念、塵埃墨客。佳人信杳，日暮碧雲深，樓獨倚，鏡頻看，此意無人識。
西樓月・春曉曲
作者：張元幹（宋）

瑤軒倚檻春風度。柳垂煙，花帶露。半閒鴛被怯餘寒，燕子時來窺繡戶。
瑞鷓鴣
作者：鄧肅（宋）

北書一紙慘天容。花柳春風不敢穠。未學宣尼歌鳳德，姑從阮籍哭途窮。此身已落千山外，舊事回思一夢中。何日中興煩吉甫，洗開陰翳放晴空。
臨江仙
作者：鄧肅（宋）

帶雨梨花看上馬，問人底事匆匆。于飛有願恨難從。大鵬摶九萬，鸚鵡鎖金籠。忽忽便為千里隔，危岑已接高穹。回頭那忍問前蹤。家留煙雨外，人在鬥牛中。
臨江仙
作者：鄧肅（宋）

百尺危樓初過雨，清風凜作輕寒。一聲漁笛在雲端。黃昏簾幕卷，新月半闌干。青翼不來音信斷，雲窗杳隔三山。何當攜手便驂鸞。今宵同勝景，玉斝不留殘。
臨江仙
作者：鄧肅（宋）

春雪一甌扶醉玉，翩翩兩腋生風。柳腰無力殢雲蹤。陳郎投轄意，分袂忍匆匆。白玉琢杯龍麝泛，瀼瀼天酒爭濃。何妨一飲上青驄。晴空行夜月，緩轡水晶宮。
臨江仙
作者：鄧肅（宋）

劍水泠泠行碧玉，扁舟一葉吹風。玉人招手畫橋東。浩歌隨月去，春在小樓中。簾幕低垂圍篤耨，雕觴笑捧春蔥。謾將雨意作雲濃。單于吹未徹，門外響玲瓏。
臨江仙
作者：鄧肅（宋）

雨過荼縻春欲放，輕寒約住餘芳。南園今日被朝陽。瓊葩開萬點，塵世滿天香。百卉叢中紅紫亂，玉肌自笑孤光。清風翦翦過紗窗。餘酲空一洗，不數壽陽妝。
臨江仙
作者：鄧肅（宋）

獨宿禪房清夢斷，雞聲喚起晨鐘。出門曉月耿寒空。小池凝翡翠，竹外跨飛虹。梅塢不知何處了，傍籬臨水重重。嘯歌都在冷香中。人間那有此，天上廣寒宮。
臨江仙
作者：鄧肅（宋）

夜飲不知更漏永，餘酣困染朝陽。庭前鶯燕亂絲簧。醉眠猶未起，花影滿晴窗。簾外報言天色好，水沈已染羅裳。檀郎欲起趁春狂。佳人嗔不語，劈面噀丁香。
臨江仙
作者：鄧肅（宋）

夜靜黃雲承寶襪，九疑人到羊家。蕊宮仙曲送流霞。東陵分玉井，遠勝隔荷花。綽約旗亭沾一笑，眾驚食棗如瓜。畫橋煙柳忽翻鴉。醉鬟傾綠醑，參月共橫斜。
臨江仙
作者：鄧肅（宋）

樓北樓南青不斷，晴空總是春容。先來無處問郎蹤。那堪風不定，雨盡一窗紅。初恨水中徒捉月，而今水月俱空。謾將雨意伴雲濃。臨風千點淚，不到浙江東。
浣溪沙
作者：鄧肅（宋）

雨入空階滴夜長。月行雲外借孤光。獨將心事步長廊。深鎖重門飛不去，巫山何日夢襄王。一床衾枕冷悽香。
浣溪沙
作者：鄧肅（宋）

傍竹柴門俯碧流。見人無語眼橫秋。鳴機軋軋弄纖柔。定有迴文傳竇子，何時銀漢渡牽牛。歸來風雨夜颼颼。
浣溪沙
作者：鄧肅（宋）

宿雨潛回海宇春。曉風徐散日邊雲。熙熙人意一番新。破睡海棠能媚客，舞風垂柳似招人。春衫歸去馬蹄輕。
浣溪沙
作者：鄧肅（宋）

闌外彤雲已滿空。簾旌不動石榴紅。誰將秋色到樓中。瑪瑙一泓浮翠玉，瓠犀終日凜天風。炎洲人到廣寒宮。
浣溪沙
作者：鄧肅（宋）

高會橫山酒八仙。煙雲不減九華妍。暖風瓊樹倚樓前。妙唱一聲塵暗落，靚妝四座玉相連。驂鸞何日共翩翩。
浣溪沙
作者：鄧肅（宋）

二八佳人宴九仙。華堂清靜鬥春妍。瓊枝相倚妙無前。良夜黃雲來縹緲，東風碧酒意留連。花間蝶夢想翩翩。
浣溪沙
作者：鄧肅（宋）

半醉倚人落珥簪。天香不數海南沈。時傾秋水話春心。已覺吹簫歸碧落，從今禊飲笑山陰。金盃休惜十分深。
浣溪沙
作者：鄧肅（宋）

海畔山如碧玉簪。天涯訊息嘆魚沈。賴逢傾國洗愁心。莫為世情生旅況，且因樂事惜光陰。明朝紅雨已春深。
菩薩蠻
作者：鄧肅（宋）

隔窗瑟瑟聞飛雪。洞房半醉回春色。銀燭照更長。羅屏圍夜香。玉山幽夢曉。明日天涯杳。倚戶黯芙蓉。涓涓秋露濃。
菩薩蠻
作者：鄧肅（宋）

萋萋欲遍池塘草。輕寒卻怕春光老。微雨溼昏黃。梨花啼晚妝。低垂簾四面。瀋水環深院。太白困鴛鴦。天風吹夢長。
菩薩蠻
作者：鄧肅（宋）

飛紅欲帶春風去。柳絲卻織春風住。去住任春風。只愁尊俎空。今朝鞭馬去。又得高陽侶。半醉踏花歸。霜蹄驕欲飛。